Secretarul de stat al SUA, Antony Blinken, va efectua o vizită oficială la Chişinău săptămâna viitoare. Oficialul american se va întâlni cu preşedinta Maia Sandu şi cu alţi demnitari de rang înalt pentru "a reafirma sprijinul SUA pentru progresele înregistrate de Moldova în ceea ce priveşte aderarea la UE şi securitatea energetică".
Potrivit newsmaker.md, precizările au fost făcute de purtătorul de cuvânt al Departamentului de Stat al SUA, Matthew Miller, într-un comunicat.
Potrivit lui Miller, Blinken va călători la Chişinău şi Praga în perioada 28-31 mai.
Aceasta va fi a doua vizită a şefului diplomaţiei americane la Chişinău după cea din martie 2022. Atunci, oficialul american s-a aflat la Chişinău timp de două zile. Blinken s-a întâlnit cu preşedinta Maia Sandu, fosta prim-ministră Natalia Gavriliţa şi fostul ministrul de externe Nicu Popescu.